16.6.2023
RO
Jurnalul Oficial al Uniunii Europene
C 214/31 Miercuri, 18 ianuarie 2023
10. subliniază că, pentru a realiza redefinirea geopolitică necesară pentru a răspunde provocărilor actuale, UE ar trebui să își modeleze PESC pe baza următoarelor patru acțiuni: — adaptarea mecanismelor instituționale și decizionale ale UE și generarea voinței politice și a unității în domeniul politicii externe și de securitate adoptând votul cu majoritate calificată, pentru a permite acțiuni preventive timpurii și reacții rapide; — operaționalizarea autonomiei strategice și a solidarității, aprofundându-și totodată abordarea față de multilateralism și alianțe, reducând dependențele strategice de regimurile nedemocratice și îmbunătățind reziliența Uniunii; — asumarea rolului de lider în întărirea multilateralismului, consolidarea și potențarea alianțelor și parteneriatelor și construirea de noi parteneriate strategice pentru o lume mai bună cu parteneri democratici care împărtășesc aceeași viziune, abordând în același timp asertivitatea regimurilor autoritare și totalitare; — consolidarea diplomației parlamentare ca instrument de politică externă preventivă și efectivă; 11. subliniază că angajamentul ambițios și retorica politicii externe a UE privind drepturile omului impun ca aceasta să fie consecventă și exemplară; regretă, prin urmare, că, în practică, UE continuă să fie inconsecventă în ceea ce privește situații comparabile în materie de drepturi ale omului la nivel mondial; regretă, de asemenea, deteriorarea situației drepturilor omului și a statului de drept în mai multe state membre, ceea ce zădărnicește credibilitatea UE; cere UE și statelor sale membre să conducă prin puterea exemplului și să respecte cu strictețe drepturile omului; 12. subliniază că UE ar trebui să își mențină angajamentul față de controlul armamentelor și acordurile multilaterale privind dezarmarea și neproliferarea;
Întărirea mecanismelor instituționale și decizionale ale UE în domeniul politicii externe și de securitate 13. salută nivelul remarcabil de unitate și hotărâre al UE demonstrat prin răspunsul rapid și ferm la războiul de agresiune al Rusiei împotriva Ucrainei; îndeamnă statele membre să mențină și, dacă este necesar, să crească acest nivel ridicat și coerent de sprijin pentru Ucraina și cetățenii săi, în deplină concordanță cu nevoile în continuă evoluție ale Ucrainei și cu angajamentul UE față de independența, suveranitatea și integritatea teritorială a Ucrainei; cere același nivel de unitate atunci când ne confruntăm cu atacuri împotriva democrațiilor noastre sau a valorilor noastre comune în viitor; 14. îndeamnă statele membre să își mențină unitatea și hotărârea și să valorifice acest nivel de cooperare fără precedent; evidențiază că sunt importante unitatea și consecvența față de valorile și principiile fondatoare ale Uniunii, menținerea acestei unități și întărirea și mai mult a suveranității, securității și rezilienței strategice ale UE și statelor sale membre printr-un proces decizional mai eficient în PESC, care ar putea fi realizat prin: (a) trecerea cât mai curând posibil la votul cu majoritate calificată pentru deciziile din toate domeniile PESC, începând cu domeniile prioritare în termen de un an, cum ar fi regimul mondial de sancțiuni al UE în materie de drepturi ale omului (Legea Magnițki a UE) și alte domenii de politică externă, prin utilizarea clauzelor pasarelă prevăzute în tratate, cu excepția creării de misiuni sau operațiuni militare cu mandat executiv în cadrul PSAC, caz în care trebuie aplicată în continuare unanimitatea; (b) convocarea unei convenții prin activarea procedurii de revizuire a tratatelor prevăzută la articolul 48 din TUE, cu scopul, printre altele, de a consacra în tratate votul cu majoritate calificată pentru toate chestiunile legate de PESC a UE; (c) eforturi pentru a realiza o veritabilă uniune militară și de apărare, care să fie interoperabilă cu Alianța NATO și complementară acesteia și care să poată acționa independent atunci când este necesar; (d) încurajarea, până la aplicarea integrală a votului cu majoritate calificată în cazul deciziilor fără implicații militare sau din domeniul apărării, recursului la abținerea constructivă, în conformitate cu articolul 31 alineatul (1) din TUE;